Návrh na vydanie súhlasu vlády Slovenskej republiky
na zmenu účelu použitia výdavkov z predchádzajúcich rozpočtových rokov
v kapitole Ministerstva kultúry Slovenskej republiky
––––––––––––––––––––––––––––––––––––––––––––––––––––––––––––––––

Slovenská digitálna knižnica – detašované pracovisko SNK Vrútky – Slovenská národná knižnica

	Uznesením vlády Slovenskej republiky č. 401/2010 zo dňa 09.06.2010 (ďalej len „uznesenie“) bol schválený návrh na dobudovanie digitalizačného pracoviska Slovenskej digitálnej knižnice – detašovaného pracoviska Slovenskej národnej knižnice vo Vrútkach 
s vecným, časovým a finančným harmonogramom.

Jedným z bodov tohto uznesenia bolo uložené ministrovi kultúry zabezpečiť dofinancovanie projektu digitalizačného pracoviska v súlade s harmonogramom a súčasne dobudovanie celého objektu digitalizačného pracoviska.

	S ohľadom na skutočnosť, že v tomto roku, kedy by objekt mal byť dokončený, nedošlo k alokovaniu potrebného objemu finančných prostriedkov v rámci rozpočtových zdrojov kapitoly, je nevyhnutné hľadať alternatívne riešenie vzniknutej situácie.

Implementácia projektu sa začala v decembri roku 2007, následne po podpise zmluvy 
o poskytnutí nenávratného finančného príspevku zo zdrojov Finančného mechanizmu Európskeho hospodárskeho priestoru a Nórskeho finančného mechanizmu (ďalej len „finančný príspevok“) začatím procesov verejného obstarávania. Verejné obstarávanie na výber zhotoviteľa stavby sa uskutočnilo na základe projektovej dokumentácie v období mesiacov marec 2008 až jún 2008. Výsledkom bolo uzavretie Rámcovej dohody s úspešným uchádzačom, z ktorej vyplynulo, že celková cena za zhotovenie diela predstavuje čiastku 124 935 275,10 Sk (4 147 091,40 eur). Na jej základe bola uzatvorená realizačná zmluva o dielo na sumu 30 187 369,62 Sk (1 002 037,10 eur), t. z. na maximálny rozsah prác, ktoré mohli byť pokryté z prostriedkov finančného príspevku. V období mesiacov september 2008 až marec 2009 sa na jej základe realizovali stavebné práce na prestavbe budovy č. 2 (SO 1) v sume 645 663,71 eur a stavebné práce na budovaní nevyhnutných inžinierskych sietí (SO 2) v sume 139 545,75 eur. V júli 2009 sa zrealizoval aj nákup veľkokapacitného digitalizačného robota v sume 255 850,00 eur. Celkovo sa v tejto etape preinvestovalo 1 041 059,46 eur, ktoré boli v plnej miere pokryté prostriedkami finančného príspevku.

Počas realizácie projektových aktivít sa ukázalo, že uvedená suma finančného príspevku nie je dostačujúca na dosiahnutie vecného cieľa individuálneho projektu, t. j. vybudovanie funkčného digitalizačného pracoviska v priestoroch druhého poschodia budovy č. 2 v areáli Slovenskej národnej knižnice vo Vrútkach (ďalej len „knižnica“), pretože poskytnutá suma na realizáciu stavebných nákladov umožnila uskutočniť len čiastočnú modernizáciu a rekonštrukciu príslušných priestorov tejto budovy (búracie práce, vybudovanie nových priečok, čiastočné úpravy spodných vrstiev podláh, montáž okien, rekonštrukciu krovu, montáž strešnej krytiny, izolácie proti vode, rozvody zdravotechnických inštalácií).

Na splnenie stanoveného vecného cieľa projektu je potrebné v súlade s projektovou dokumentáciou stavby a na základe cenovej ponuky zhotoviteľa stavby, predloženej v rámci verejného obstarávania, vynaložiť v druhej etape dodatočné finančné prostriedky vo výške 1 331 371,99 eur (z toho v rámci tohto materiálu plánovaných 1 121 994,00 eur), ktoré sú nevyhnutné na to, aby bolo možné vydať kolaudačné rozhodnutie pre časť stavby, v ktorej bude umiestnená prevádzka pracoviska s technológiami na digitalizáciu, na ktorého základe bude príslušná časť stavby uvedená do prevádzky. Tento cieľ je potrebné v súlade s Pravidlami implementácie finančného príspevku, ako aj s príslušnými ustanoveniami zmluvy o poskytnutí finančného príspevku splniť v období oprávnenosti na uskutočňovanie výdavkov, ktoré sa končí dňom 30. apríla 2011.

Príslušná zmluva o finančnom príspevku v tejto súvislosti tiež ustanovuje, že „konečný prijímateľ je povinný uhradiť všetky ďalšie výdavky, ktoré vzniknú v súvislosti s realizáciou projektu, a ktoré sú zároveň pre tento účel nevyhnutné. Ak si konečný prijímateľ túto povinnosť riadne nesplní, v dôsledku čoho celkový cieľ projektu nebude možné dosiahnuť, konečný prijímateľ je povinný vrátiť dovtedy poskytnutú čiastku peňažných prostriedkov v plnej výške.

Na kompletné dobudovanie celého objektu digitalizačného pracoviska v nasledujúcej tretej etape (ukončenie rekonštrukcie a modernizácie celej budovy č. 2, t. j. nielen priestorov druhého poschodia, ktoré sú predmetom projektu, jeho kolaudáciu a odovzdanie do používania v súlade so strategickými materiálmi v oblasti digitalizácie kultúrneho dedičstva v rezorte kultúry a v oblasti rozvoja slovenského knihovníctva, bude potrebné do konca roku 2013 vynaložiť ešte ďalšie finančné prostriedky v súlade s vyššie uvedeným uznesením.

	Dôvodom tohto navrhovaného riešenia je nepriaznivá situácia vo financovaní investičných projektov realizovaných v rezorte ministerstva kultúry.

Identifikácia potrieb a zdrojov

Zdroj	Program	Investičná
akcia	Názov investičnej akcie	Eur	Druh výdavkov	
Požiadavka na dofinancovanie	
-	08S 0503	21 941	Slovenská digitálna knižnica
- detašované pracovisko
 SNK, Vrútky	1 121 994,00	kapitálové	
Predpokladaný zdroj krytia	
1317	08S 0106	02 021	Rekonštrukcia areálu Slovenskej národnej galérie	654 318,53	kapitálové	
1318				467 675,47		

Reduta – Slovenská filharmónia

História objektu Reduty ako viacúčelovej verejnoprospešnej stavby začína v roku 1901, keď mesto Bratislava ako jedno z kultúrnych centier Rakúsko – Uhorskej monarchie odkúpilo bývalú tereziánsku sýpku, postavenú na brehu Dunaja v roku 1773 na príkaz cisárovnej Márie Terézie. Po zbúraní sýpky mesto v rokoch 1913 - 1919 postavilo polyfunkčný objekt v neobarokovom štýle s prvkami rokoka a secesie. Samotný názov objektu Reduta implikuje z jazykového hľadiska pri interpretácii vo francúzštine („redoute“ – bál, ples či tanečná sála a pod.) verejnoprospešnú polyfunkčnú stavbu. Tá bola pôvodne sídlom viacerých spolkov, obchodných ale aj kultúrnych organizácií a slúžila vo veľkom rozsahu verejnosti mesta Bratislava na hudobné podujatia, tanečné zábavy a vystúpenia a na poskytovanie podobných služieb. Ťažiskom jej činnosti bolo poskytovanie verejnoprospešných a to najmä kultúrnych služieb verejnosti sústredených do pestrého koncertného života. Po vzniku Slovenskej filharmónie (1949), prvého profesionálneho symfonického telesa, sa začiatkom päťdesiatych rokov minulého storočia budova Reduty stala sídlom tejto národnej inštitúcie. V tomto objekte vystupovali umelci a interpreti nielen zo Slovenska ale aj mnoho zahraničných hostí z celého sveta.

Začiatok rekonštrukcie (okrem prípravných prác) sa datuje okamihom schválenia materiálu „Návrh na rekonštrukciu Reduty v Bratislave, sídelnej budovy Slovenskej filharmónie (nehnuteľná kultúrna pamiatka evidovaná v ÚZKP SR pod číslom 129 – Reduta)“ uznesením vlády Slovenskej republiky č. 703/2002 z 26. júna 2002. Materiál bol pripravovaný v súlade s možnosťami rozpočtu kapitálových výdavkov kapitoly Ministerstva kultúry Slovenskej republiky (ďalej len „ministerstvo kultúry“), s prihliadnutím na rozpracovanosť jednotlivých stavieb rezortu.  Návrh rekonštrukcie Reduty bol rozvrhnutý do piatich etáp v priebehu 72 mesiacov v rokoch 2003-2008. Celkové rozpočtované náklady boli schválené vo výške 712 mil. Sk (vrátane dane z pridanej hodnoty).

V roku 2008 bol uznesením vlády Slovenskej republiky č. 949 zo dňa 17.12.2008 schválený návrh na zvýšenie obstarávacej ceny stavby na sumu 1 139 500 000 Sk (vrátane dane z pridanej hodnoty), t. j. 37 824 471 eur a súčasne bol projekt rekonštrukcie schválený ako rezortná priorita v roku 2011. Dôvodom navýšenia ceny bol vplyv nárastu cien stavebných prác v rokoch 2004 až 2008 a čiastočne aj zmena rozsahu dispozície o priestor skúšobnej sály s príslušenstvom.

Týmto uznesením bolo zároveň ministrovi kultúry uložené zabezpečiť financovanie realizácie projektu v rámci kapitálových výdavkov kapitoly.

V čase prípravy projektu bola predpokladaná realizácia sanácie objektu na tri etapy, 
v období rokov 2008 až 2012 za plnej prevádzky organizácie. Počas tohto obdobia mali byť postupne realizované aj práce zahrnuté do individuálneho projektu, na ktorý získala Slovenská filharmónia nenávratný finančný príspevok zo zdrojov Finančného mechanizmu Európskeho hospodárskeho priestoru a zo zdrojov Nórskeho finančného mechanizmu 
v októbri 2009. V dôsledku dramatických zmien na objekte a vzniku havarijnej situácie, bolo v tom istom roku rozhodnuté, že rekonštrukcia sa bude realizovať bez etáp, vcelku, pričom inštitúcia bude presťahovaná do iných priestorov.

Projekt rieši komplexnú modernizáciu, výmenu infraštruktúry, ktorá zamedzí vzniku havarijných stavov a zabezpečí prevádzku budovy na úrovni súčasných nárokov a možností.

Architektonické riešenie rekonštrukcie Reduty v maximálnej miere rešpektuje pôvodné kvality historizujúcej eklektickej architektúry budovy. Uličné fasády budú zachované a obnovené vrátane okenných výplní a štukatérskej výzdoby. Odstránením prestavieb, dostavieb a vstavieb vracia objektu pôvodnú prevádzkovú logiku veľkorysej palácovej dispozície.

Súčasťou rekonštrukcie je sanácia stavebných porúch objektu, úpravy priestorov do pôvodného stavu, výmena a doplnenie častí stavby, ktoré sú už po svojej  životnosti (hydroizolácie, izolácie proti zemnej vlhkosti, potrubné rozvody, časť odvodnenia striech). Stabilizujú sa existujúce základy mikropilótami. Rekonštruuje sa infraštruktúra – zdravotechnika (vnútorné rozvody plynu, vykurovanie a rozvody chladu, vzduchotechnika a zdroj chladu, umelé osvetlenie),  vnútorné silnoprúdové rozvody, bleskozvody, slaboprúdové vnútorné rozvody  (štruktúrovaná kabeláž, televízne rozvody a dochádzkový systém), rekonštrukcia  vodovodnej prípojky, rekonštrukcia kanalizačnej prípojky. V rámci prevádzkových súborov ide o ich novo vybudovanie (z dôvodu ich neexistencie, resp. neplnenia technických noriem) - elektrická požiarna signalizácia, evakuačný rozhlas – ozvučenie, technológia trafostanice, rozvody, centrálny riadiaci systém, výťahy, javiská a bodové ťahy, svetelná technika, videotechnika, audiotechnika. V interiéroch i exteriéroch sa rekonštruujú všetky pamiatkové prvky – štuky, drevené výrobky, kovové výrobky. Súčasťou projektu je nový osobno-nákladný výťah, ktorý spojí všetky podlažia budovy, aj bočný bezbariérový vstup pre telesne postihnutých občanov. Na prepravu imobilných osôb v budove bude slúžiť osobno-nákladný výťah.

Cieľom projektu je zachovanie, ochrana a rozvoj európskeho kultúrneho dedičstva, prinavrátenie do pôvodného stavu, predĺženie životnosti národnej kultúrnej pamiatky. Projekt zahŕňa realizáciu časti reštaurátorských prác na historickej budove Reduty v Bratislave klasickými metódami, stanovenými pamiatkovým dohľadom.

V  roku 1956 bol do koncertnej siene Slovenskej filharmónie postavený organ a umiestnený pod okno v priečelí časti budovy orientovanej do Medenej ulice. Jedná sa o štvormanuálový a 85 registrový organ Rieger-Kloss. Organ má elektricko pneumatické traktúry a jeden posuvný hrací stôl. Postavila ho Továreň na organy so sídlom v Krnove v súčasnej Českej republike. Jeho súčasný stav je poznamenaný najmä problémami s kvalitou materiálov dostupných na trhu povojnovej Československej republiky v polovici 50-tych rokov. Organ bol nespôsobilý pre náročné umelecké produkcie, permanentne poruchový a nebolo možné ho účelne upraviť či prestavať. Preto bolo nutné v nadväznosti na rekonštrukciu budovy Reduty prikročiť v rámci samostatnej investičnej akcii aj k obstaraniu nového organu 

Moderný symfonický koncertný organ s francúzskou charakteristikou postaví do prvej koncertnej siene na Slovensku renomovaná rakúska organárska firma Rieger Orgelbau. Firma bola vybraná na základe verejného obstarávania metódou súťažného dialógu z 9 záujemcov. Je to prvýkrát v histórii, keď do koncertnej siene na Slovensku bude stavať píšťalový organ renomovaná zahraničná firma. 

Organ pre Slovenskú filharmóniu bude mať 66 registrov a 3 manuály a bude tak patriť k najväčším píšťalovým organom na Slovensku. Organ bude postavený na báze tradičného organárstva. Bude mať klasické zásuvkové vzdušnice s kombinovanou hracou traktúrou (mechanická/elektrická) a registrovou elektrickou traktúrou. Nástroj bude mať dva hracie stoly, mechanický v podstavci organovej skrine a pohyblivý hrací stôl, ktorý bude mať obe traktúry elektrické. V organe budú použité pamäťové kombinácie typu setzer, ktoré budú realizované tzv. Rieger-Electronic-Assistant, vlastným elektronickým systémom firmy. Tento systém ponúkne samostatné karty alebo kľúče do databanky zvukových kombinácií v základnej ponuke pre 10 organistov, pričom každý z nich bude mať k dispozícií 66 500 možností na uloženie zvukových kombinácií. Systém umožňuje aj ovládanie tónov a registrov na diaľku za účelom pohodlného ladenia nástroja, ako aj možnosť nahrávania a prehrávania skladieb. Vonkajší vzhľad a architektúra víťazného projektu korešponduje so vzhľadom prechádzajúceho monumentálneho hudobného nástroja, ktorý sa stal nielen symbolom objektu Reduty, ale aj Slovenskej filharmónie.

Touto zmenou účelu nedochádza k navýšeniu celkových obstarávacích nákladov stavby. Materiál rieši len nedostatok finančných prostriedkov, ktoré neboli v plnom rozsahu akceptované v návrhu rozpočtu na roky 2011 - 2013 v rámci prioritných projektov.

Identifikácia potrieb a zdrojov

Zdroj	Program	Investičná
akcia	Názov investičnej akcie	Eur	Druh výdavkov	
Požiadavka na dofinancovanie	
-	08S 0102	00 361	Rekonštrukcia budovy Reduty	3 515 473,00	kapitálové	
-	08S 0102	06 255	Obstaranie organu	702 755,00	kapitálové 	
Predpokladaný zdroj krytia	
1318	08S 0106	02 021	Rekonštrukcia areálu Slovenskej národnej galérie	4 218 228,00	kapitálové	

Biodiverzita – Slovenské národné múzeum

Akčný plán pre implementáciu Národnej stratégie ochrany biodiverzity na Slovensku (ďalej len „akčný plán“) bol schválený uznesením vlády Slovenskej republiky č. 515 zo dňa 04.08.1998 a neskôr bol z podnetu vlády Slovenskej republiky aktualizovaný uznesením 
č. 913 zo dňa 08.11.2000 v septembri 2002.
Súčasťou akčného plánu bolo okrem iného aj vybudovanie nových prírodovedných expozícii v Slovenskom národnom múzeu (ďalej len „múzeum“), ktoré by dokumentovali rozmanitosť života na Zemi zahŕňajúcu milióny druhov rastlín, živočíchov, mikroorganizmov a spletité ekosystémy, ktoré vytvárajú.
Geografická poloha Slovenska v strede Európy podmieňuje bohatosť flóry a fauny. Rastlinné spoločenstvá predstavujú pestrú paletu od teplomilných a suchomilných až po vlhkomilné a od nížinných až po vysokohorské. Na Slovensku bolo doposiaľ opísaných približne 11 270 rastlinných druhov (vrátanie rias), viac ako 26 700 živočíšnych druhov (vrátane bezstavovcov) a 1 000 druhov prvkov. Veľký význam má aj rozmanitosť mikroorganizmov, ktoré sú dôležitým zdrojom pre biotechnologické procesy a produkty. 
V súčasnosti sa registruje približne 4 760 druhov baktérií; ich celkový počet sa však odhaduje až na 40 000.

Na základe finančnej podpory ministerstva kultúry, múzeum realizovalo a  verejnosti vo februári 2006 sprístupnilo v prvej etape novú expozíciu „Biodiverzita sveta“. V roku 2009 začalo múzeum práce na druhej etape budovania nových expozícii pod názvom „Zázrak prírody - Biodiverzita Slovenska“. V súčasnosti je úloha v značnom štádiu rozpracovanosti. V decembri 2010 bola verejnosti sprístupnená prvá časť nových expozícii, ktoré mapujú biodiverzitu živej prírody na území Slovenska.
Druhá časť expozícií „Zázrak prírody - Príbeh života“ je scenáristicky aj stavebne pripravená na realizáciu. Za predpokladu získania požadovaných finančných prostriedkov ju múzeum plánuje otvoriť v decembri tohto roka. Po jej sprístupnení bude splnená základná a zásadná úloha - prispieť k informovanosti širokej verejnosti prostredníctvom moderných a pútavých expozícii, k lepšiemu  poznaniu a pochopeniu prírody  a potrebe jej ochrany.

Pridelením týchto finančných prostriedkov sa ukončí etapa budovania prírodovednej expozície v múzeu v rámci akčného plánu.

Identifikácia potrieb a zdrojov

Zdroj	Program	Investičná
akcia	Názov investičnej akcie	Eur	Druh výdavkov	
Požiadavka na dofinancovanie	
-	08S 0106	03 160	Národná stratégia ochrany
biodiverzity	347 850,00	kapitálové	
Predpokladaný zdroj krytia	
1318	08S 0106	02 021	Rekonštrukcia areálu Slovenskej národnej galérie	280 936,36	kapitálové	
1319				66 913,64		

Nákup budovy OPIS 2 – digitalizácia dokumentov - Štátna vedecká knižnica v Prešove

Štátna vedecká knižnica v Prešove (ďalej len „knižnica“) dlhodobo zápasí s problémom nevyhovujúcich priestorov, čo vyvoláva vznik prevádzkových a v konečnom dôsledku aj finančných ťažkostí, najmä pokiaľ ide o služby poskytované verejnosti (nevhodná dislokácia skladových priestorov v súčasnosti si vyžaduje zvýšené výdavky na prepravu publikácií).

V zmysle dokumentu ministerstva kultúry „Stratégia rozvoja pamäťových a fondových inštitúcií a obnova ich národnej infraštruktúry“ schváleného uznesením vlády Slovenskej republiky č. 192/2011 zo dňa 16.03.2011 bude knižnica realizátorom národného projektu „Dokumentačno-informačné centrum rómskej kultúry“.
Vzhľadom na to, že z dôvodu nedostatku finančných prostriedkov v rezorte ministerstva kultúry nie je možné v najbližších rokoch založiť novú investičnú akciu a aj vzhľadom na akútny nedostatok priestorov, prijalo ministerstvo kultúry ako ekonomicky výhodnejšiu alternatívu odkúpenia nehnuteľnosti, ktorá sa nachádza v tesnej blízkosti objektu, v ktorom sídlia dve z piatich odborných pracovísk knižnice – oddelenie knižnično-informačných služieb a oddelenie ochrany fondov.
Jednopodlažný objekt v relatívne dobrom, prevádzkyschopnom stave, sa javí ako veľmi vhodný na zriadenie nového centra nielen pre lokalitu, v ktorej sa nachádza a priame napojenie na oddelenie knižnično-informačných služieb, ale aj na možnosť jeho adaptácie pre účely nového pracoviska a v blízkej budúcnosti aj na možnosti umiestniť všetky poskytované služby na jedno miesto. V súčasnosti sú služby roztrieštené pre ich poskytovanie v dvoch od seba vzdialených prevádzkach, čo verejnosť vníma a hodnotí veľmi negatívne.
Cieľom národného projektu Dokumentačno-informačné centrum rómskej kultúry je zriadenie nového pracoviska knižnice, ktoré obsahom budú aktivity smerujúce k podpore integrácie marginalizovanej rómskej komunity:
-	mapovanie, zber, výskum a dokumentovanie prejavov rómskej kultúry,
-	evidencia a katalogizácia kultúrnych objektov dokumentujúcich prejavy tradičnej rómskej kultúry,
-	prezentácia súčasnej živej rómskej kultúry – pôvodná tvorba literárna, hudobná, výtvarná,
-	prevádzka študovne zameranej na romistiku atď.

Pracovisko bude zabezpečovať komunikáciu s podobnými inštitúciami zaoberajúcimi sa dokumentovaním rómskej tradičnej a živej kultúry v rámci Slovenska i štátov Európskej únie, nadviaže spoluprácu s cieľom výmeny informácií a mobility. Súčasťou práce nového útvaru bude publikačná činnosť – publikovanie výsledkov výskumu, tvorba prezentačných a informačných materiálov, ktoré majú viesť k podpore interkultúrneho dialógu v regióne, organizácii multikultúrnych stretnutí s prezentáciou kultúr jednotlivých etník, k podpore debaty a otvorenej diskusie so zameraním predovšetkým na cieľovú skupinu stredoškolskej a vysokoškolskej mládeže, ale aj širokej verejnosti

Identifikácia potrieb a zdrojov

Zdroj	Program	Investičná
akcia	Názov investičnej akcie	Eur	Druh výdavkov	
Požiadavka na dofinancovanie	
-	08S 0105	25 896	Nákup budovy OPIS 2
- digitalizácia dokumentov	306 000,00	kapitálové	
Predpokladaný zdroj krytia	
1319	08S 0106	02 021	Rekonštrukcia areálu Slovenskej národnej galérie	306 000,00	kapitálové	

Rekapitulácia potrieb a zdrojov krytia

Zdroj	Program	Investičná akcia	Názov investičnej akcie	Eur	
Zdroje krytia	
1317	08S 0106	02 021	Rekonštrukcia areálu Slovenskej
národnej galérie	654 318,53	
1318	08S 0106	02 021	Rekonštrukcia areálu Slovenskej
národnej galérie	4 966 839,83	
1319	08S 0106	02 021	Rekonštrukcia areálu Slovenskej
národnej galérie	372 913,64	
	Zdroje spolu	5 994 072,00	
Identifikácia potrieb	
-	08S 0503	21 941	Slovenská digitálna knižnica
- detašované pracovisko SNK, Vrútky	1 121 994,00	
-	08S 0102	00 361	Rekonštrukcia budovy Reduty	3 515 473,00	
		06 255	Obstaranie organu	702 755,00	
-	08S 0106	03 160	Národná stratégia ochrany
biodiverzity	347 850,00	
-	08S 0105	25 896	Nákup budovy OPIS 2
- digitalizácia dokumentov	306 000,00	
	Požiadavky na dofinancovanie spolu	5 994 072,00	

Uvedený spôsob financovania sa navrhuje ako jediná akceptovateľná alternatíva splnenia uzneseniami stanovených úloh aj s ohľadom na fakt, že objem finančných prostriedkov alokovaný počas predchádzajúcich rokov na rekonštrukciu areálu Slovenskej národnej galérie nie je možné v tomto roku v plnom rozsahu využiť na určený účel. 
V súčasnosti navyše ministerstvo kultúry nemá žiadne iné zdroje na dokončenie uvedených investičných akcií.

Regionálne centrum remesiel Blatnica - Ústredie ľudovej umeleckej výroby

Spolu s predchádzajúcimi návrhmi na dofinancovanie vybraných projektov predkladá ministerstvo kultúry návrh na zmenu účelu použitia finančných prostriedkov alokovaných 
v rozpočte štátnej príspevkovej organizácie – Ústredia ľudovej umeleckej výroby (ďalej len „organizácia“).

Predmetom žiadosti o súhlas so zmenou účelu sú finančné prostriedky v súčasnosti účelovo viazané pre potreby projektu registrovaného v Registri investícií Ministerstva financií Slovenskej republiky pod číslom 14 162 s názvom „Rekonštrukcia budovy – Mäsiarska 52, Košice“.

S cieľom získať aj iné zdroje financovania (menej zaťažujúce štátny rozpočet), vypracovala a predložila v roku 2009 organizácia projekt na financovanie tejto investičnej akcie prostredníctvom Regionálneho operačného programu – v rámci opatrenia „Posilnenie kultúrneho potenciálu regiónov – intervencie do nehnuteľných kultúrnych pamiatok“. Keďže projekt bol úspešný, získala organizácia na jeho realizáciu nenávratný finančný príspevok (ďalej len „príspevok“) vo výške 1 961 254,48 eur. Príspevok pokryje realizáciu stavebného diela vrátane jeho vybavenia.

Vzhľadom na uvedené skutočnosti, je možné finančné prostriedky účelovo určené na použitie na realizáciu už spomenutého projektu, využiť na iný, avšak rovnako dôležitý projekt, ktorý je pripravovaný na predloženie do druhej výzvy v rámci Regionálneho operačného programu – v rámci opatrenia „Posilnenie kultúrneho potenciálu regiónov – intervencie do nehnuteľných kultúrnych pamiatok“. Menovite ide o projekt Regionálneho centra remesiel Blatnica.

Dôvodom požadovanej zmeny je skutočnosť, že celkový rozpočet tohto projektu je vo výške 2 950 000 eur, pričom limit finančných prostriedkov, ktoré je možné získať v rámci výzvy je 2 490 000 eur. Z uvedeného vyplýva, že suma poskytnutých finančných prostriedkov formou príspevku, v prípade úspešnosti projektu, by bola pre jeho komplexnú realizáciu nepostačujúca a dokončenie by bolo ohrozené.

Z finančných prostriedkov, ktoré sú predmetom žiadosti zamýšľa organizácia realizovať prípravné práce súvisiace s oplotením areálu, búracie práce objektov určených na asanáciu a statické zabezpečenie objektu hospodárskej budovy. Začatie prác prvej etapy realizácie projektu organizácia predpokladá už v druhom štvrťroku tohto roku, s predpokladaným termínom jeho ukončenia v treťom štvrťroku 2012. Skoré začatie realizácie prác prvej etapy prác je o to naliehavejšie, že súčasný stavebno-technický stav objektov určených na asanáciu je havarijný. Ďalšou dôležitou skutočnosťou je fakt, že v súčasnosti areál nie je oplotený, čo umožňuje vniknutie neoprávnených osôb na jeho územie a postupnú devastáciu jednotlivých objektov.

Identifikácia potrieb a zdrojov

Zdroj	Program	Investičná
akcia	Názov investičnej akcie	Eur	Druh výdavkov	
Požiadavka na dofinancovanie	
-	08S 0107	24 922	ÚĽUV - Blatnica	459 278,56	kapitálové	
Predpokladaný zdroj krytia	
1316	08S 0107	14 162	Rekonštrukcia budovy ÚĽUV
Košice	459 278,56	kapitálové